Die Gereformeerde kerk Kuruman is die naasoudste gemeente in die GKSA se Klassis Griekwaland-Wes. Einde 2015 was hier 278 belydende en 104 dooplidmate vir ’n sieletal van 382, die naasmeeste in die Klassis en ’n mooi toename van meer as 20 persent vergeleke met die sieletal van 316 einde 2001. In 2019 was die sieletal egter weer 337. Die gemeente Kuruman is op 10 Mei 1919 gestig. Geen foto's het van die eerste kerkgebou behoue gebly nie. Ds. J.H. Kruger het die tweede kerkgebou, ’n klipkerk in Stewartstraat, op 21 Maart 1925 in gebruik geneem. Dit is ’n pragtige ou gebou wat later tot nasionale gedenkwaardigheid verklaar is, maar die gemeente het dit in 1981 vir R60 000 verkoop. Op hierdie kerk se perseel is ’n boomstomp met ’n gedenkplaatjie aangesien dit die boom was waaronder die eerste boukomitee vergader het om die ligging van die kerkgebou te bespreek. Die argitek van die nuwe en huidige kerkgebou, in die gewilde tentstyl (kappiekerk) van destyds, was B. De Wet Hartman, wat ook onder meer verantwoordelik was vir die Gereformeerde kerke Kemptonpark-Noord, Roodepoort, Vryburg en Frankfort, asook twee NG kerke op Koppies in die Vrystaat.